Projektas

PRIENŲ RAJONO SAVIVALDYBĖS TARYBA

SPRENDIMAS

DĖL PRIENŲ RAJONO SAVIVALDYBĖS TARYBOS 2023 M. GEGUŽĖS 25 D. SPRENDIMO NR. T3-127 „DĖL PRIENŲ RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠO PATVIRTINIMO“ PAKEITIMO

Nr.

Prienai

Vadovaudamasi Lietuvos Respublikos vietos savivaldos įstatymo 16 straipsnio 1 dalimi, Lietuvos Respublikos biudžeto sandaros įstatymo 25 straipsniu, Prienų rajono savivaldybės taryba nusprendžia:

Pakeisti Prienų rajono savivaldybės mero rezervo lėšų naudojimo tvarkos aprašą, patvirtintą Prienų rajono savivaldybės tarybos 2023 m. gegužės 25 d. sprendimu Nr. T3-127 ,,Dėl Prienų rajono savivaldybės mero rezervo lėšų naudojimo tvarkos aprašo patvirtinimo“:

1. Pakeisti 7 ir 8 punktus ir juos išdėstyti taip:

„7. Lėšos gali būti skiriamos:

7.1. Prienų rajono gyventojams, Prienų rajone turintiems nuosavybės teise registruoto nekilnojamojo turto, Aprašo 5.1–5.3 papunkčiuose nurodytiems tikslams. Jei yra keli turto savininkai, lėšos skiriamos proporcingai turimo turto daliai, kiekvienas iš savininkų turi kreiptis asmeniškai. Vienam gyventojui gali būti skiriamas finansavimas už vieną turto vienetą ne dažniau kaip vieną kartą per metus;

7.2. juridiniams asmenims, Prienų rajone turintiems nuosavybės teise registruoto nekilnojamojo turto arba veikloje naudojantiems Prienų rajone esantį turtą pagal nuomos, panaudos sutartį ar kitais pagrindais;

7.3. Savivaldybės administracijai, kai lėšos reikalingos Aprašo 5.1 papunktyje nurodytiems tikslams.

8. Fiziniai ir (arba) juridiniai asmenys (toliau – Asmenys), norintys gauti lėšų iš Rezervo, pateikia motyvuotą laisvos formos prašymą Savivaldybės merui, kuriame nurodomi duomenys apie Asmenį, banko sąskaita, į kurią bus pervedamos lėšos, pagrįsti skaičiavimai (sąmatos) ir (arba) išlaidas patvirtinančių dokumentų kopijos, Priešgaisrinės gelbėjimo tarnybos pažyma (gaisro ar stichinės nelaimės atveju), nuosavybės teisę pagrindžiantys dokumentai ir kt. Savivaldybės administracija pateikia Savivaldybės mero potvarkį dėl ekstremaliosios situacijos paskelbimo, Prienų rajono savivaldybės ekstremaliųjų situacijų operacijų centro protokolą ir išlaidas pagrindžiančius dokumentus.“

2. Pakeisti 17 punktą ir jį išdėstyti taip:

„17. Nepanaudotos Rezervo lėšos, kaip netekusieji paskirties asignavimai, per metus gali būti skirstomos bendroms biudžeto reikmėms Savivaldybės tarybos sprendimu, tikslinant Savivaldybės biudžetą.“

Savivaldybės meras